BODOLAND रादाब: मुसलपुर, 1 जुन: आसाम सोरखारा फोसावनाय अरुणडय आरो स्याम आस’निखौ थाबैनो मावफुंनाय जासिगोन बिटिआर ओन्सोलाव । सोरखारनि बे मख’नाय आस’निफोरखौ बिसायख’थि समाव माखासे असुबिदानि थाखाय मावफुंनो हानाय जायाखैमोन, दायो बे अरुणडय आरो स्याम (SVAYEM) आस’निफोरखौ बिटिआर ओन्सोलाव थाबैनो मावफुंनो थाखाय बाक्सा जिल्लानि बेंगिरि मावख’याव आसामनि केबिनेट मन्थ्रि थामहिनबा बाक्सा जिल्लानि गारजेन मिनिस्टारजों लोगोसेनो एम.पि नब’ कुमार सरनिया, MLA भुपेन बर’ बिटिआरनि बुंथिगिरि कातिराम बर’, बिटिआरनि मावफुं सोद्रोमा रनेन्द्र नार्जारी, धर्म नारायण दास, राकेश ब्रह्म, घन्सयाम दास, गौतम दास, बाक्सा जिल्लानि बेंगिरि आयुस गार्ग, आरो जिल्लानि गेजेराव थानाय गासैबो Circle Officer बिथांमोनखौ लानानै बाक्सा जिल्लानि मुसलपुराव थानाय जिल्ला बेंगिरिनि मावखुलिआव जथाइयै सावरायनाय जायो । बे सावरायनायनि उनावनो बिटिआरनि गाहाइ मावफुं सोद्रोमा प्रमद बर’ बिथांया बुंथियोदि बिटिआर ओन्सोलाव अरुणडय आरो स्याम आस’निफोरखौ फैगौ 10 खालारनि उनावनो रायजो राजाफोरनि मुंखौ थिसननाय जागोन । बेनि अनगायैबो बाक्सा जिल्लानि गेजेराव थानाय फरायसालि आरो फोरोंगिरिफोरनि जेंना, दै बाना जानायखौ होबथानो बान्दो बानायनाय, आरो लामा बानायनाय बायदि जेंनाफोरखौ थाबैनो मावफुंनो थाखाय गोथौयै सावरायनाय जादों होनना बिटिआरनि गाहाइ मावफुंगिरि प्रमद बर’ बिथांया बुंथियो । बेजों लोगोसेनो बिटिआर ओन्सोलाव थानाय सोरखारि साख्रि मासिनि लांदां जानानै थानायखौ बिटिआर सोरखारानो मावफुंगोन आरो जेसेबां खालि दं बेनि Advertisement खौ थाबैनो होनाय जागोन होनना बुंथियो ।